**PREDKLADACIA SPRÁVA**

Ministerstvo práce, sociálnych vecí a rodiny Slovenskej republiky predkladá do legislatívneho procesu návrh zákona, ktorým sa mení zákon č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov.

Návrh zákona bol vypracovaný na základe Plánu legislatívnych úloh vlády Slovenskej republiky na rok 2024.

Podľa zákona č. 305/2005 Z. z. sa opatrenia  sociálnoprávnej ochrany detí a o sociálnej kurately vykonávajú o. i. aj v zariadení - centre pre deti a rodiny (ďalej len „centrum“). Centrum vykonáva opatrenia pobytovou, ambulantnou alebo terénnou formou. Opatrenia pobytového charakteru sa vykonávajú buď na základe dohody s rodičmi, resp. inými osobami zodpovednými za dieťa alebo na základe rozhodnutia súdu v rôznych organizačných súčastiach centra – v profesionálnych náhradných rodinách, samostatne usporiadaných skupinách a skupinách. Zriaďovateľom centra je Ústredie práce sociálnych vecí a rodiny, obec/vyšší územný celok (v praxi výnimočné) a akreditovaný subjekt.

Akreditovanému centru je na jeho činnosť poskytovaný za zákonom stanovených podmienok finančný príspevok. V prípade výkonu opatrení pobytovou formou sa výška finančného príspevku na rok určuje zákonom stanoveným postupom podľa počtu miest (§ 87 až § 89d zákona č. 305/2005 Z. z.), pričom v prípade akreditovaných centier so špecializovaným programom sa vzhľadom na náročnosť starostlivosti hranica sumy finančného príspevku určenej zákonom zvyšuje o 40 %. Vzhľadom na porovnateľnú náročnosť starostlivosti je potrebné zaviesť rovnaký mechanizmus financovania miest v špecializovaných samostatných skupinách akreditovaných centier, na ktorých je poskytovaná starostlivosť deťom s duševnou poruchou (ich zdravotný stav vyžaduje ošetrovateľskú starostlivosť v špecializovanej samostatnej skupine) a deťom, ktorým je potrebné poskytovať osobitnú starostlivosť v špecializovanej samostatnej skupine z dôvodu ich vážneho zdravotného stavu.

Starostlivosť o deti s vážnym zdravotným znevýhodnením vyžaduje zvýšené nároky na personálne zabezpečenie, zabezpečenie zdravotnej starostlivosti ako aj finančné nároky na zabezpečenie ďalších potrieb detí. Akreditované centrá avizujú, že nedokážu pri dlhodobom náraste cien prakticky všetkých položiek v ich rozpočtoch zabezpečiť bezproblémovo starostlivosť pri aktuálne nastavenej výške finančného príspevku.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom medzirezortného pripomienkového konania od 2. februára 2024 do 22. februára 2024 a na rokovanie vlády Slovenskej republiky sa predkladá bez rozporov.